Diari Oficial de la Generalitat Valenciana


Sumari del DOGV 8281, del 25-04-2018 (2018/3917)

RESOLUCIÓ de 18 d'abril de 2018, de la Conselleria d'Educació, Investigació, Cultura i Esport, per la qual es convoquen per al 2018 les subvencions per a actuacions de conservació i protecció dels béns immobles del patrimoni cultural de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8281

Data del DOGV
:   25-04-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/3917


Data del document
:   18-04-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 18 d'abril de 2018, de la Conselleria d'Educació, Investigació, Cultura i Esport, per la qual es convoquen per al 2018 les subvencions per a actuacions de conservació i protecció dels béns immobles del patrimoni cultural de la Comunitat Valenciana. [2018/3917]  
La Constitució Espanyola, en l'article 46, estableix que els poders públics garantiran la conservació i promouran l'enriquiment del patrimoni històric, cultural i artístic dels pobles d'Espanya i dels béns que l'integren, i, segons l'article 9.2, que correspon a aquests facilitar la participació de tots els ciutadans en la vida cultural.  
  
L'Estatut d'Autonomia de la Comunitat Valenciana estableix, en l'article 49.1.4 i 49.11.5, la competència exclusiva de la Generalitat en matèria de cultura.  
L'Ordre 6/2017, de 23 de febrer, de la Conselleria d'Educació, Investigació, Cultura i Esport (DOGV 7988, 27.02.2017), va aprovar les bases reguladores de la concessió de subvencions per a actuacions de conservació i protecció dels béns immobles del patrimoni cultural de la Comunitat Valenciana, per a cofinançar treballs de conservació, protecció i recuperació del patrimoni cultural de la Comunitat Valenciana, de caràcter arqueològic, arquitectònic, historicoartístic, etnològic i paleontològic, de naturalesa immoble, dins de l'àmbit d'actuació de la conselleria competent en matèria de cultura.  
Per tot això, segons els preceptes de l'article 2, apartats 1 i 2, de la Llei 38/2003, de 17 de novembre, general de subvencions (LGS); del Reial decret 887/2006, de 21 de juliol, que aprova el Reglament general de subvencions (RGS); de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; d'acord amb el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, d'acord amb la disposició final tercera de l'Ordre 6/2017, de 23 de febrer, que aprova les bases reguladores d'aquesta convocatòria; en virtut de les facultats que em confereix l'article 28 de la Llei 5/1983, de 30 de desembre, del Consell; vista la proposta de la directora general de Cultura i Patrimoni, de 22 de febrer de 2018, i de conformitat amb aquesta, resolc:  
  
  
Primer. Convocatòria  
Es convoquen, per a l'any 2018, subvencions per a cofinançar treballs o actuacions de conservació, protecció i recuperació del patrimoni cultural de la Comunitat Valenciana, de caràcter arqueològic, arquitectònic, historicoartístic, etnològic i paleontològic, de naturalesa immoble, dins de l'àmbit d'actuació de la conselleria competent en matèria de cultura.  
Aquesta convocatòria es regula per mitjà de l'Ordre 6/2017, de 23 de febrer, per la qual s'estableixen les bases reguladores de la concessió de subvencions per a actuacions de conservació i protecció dels béns immobles del patrimoni cultural de la Comunitat Valenciana.  
  
Segon. Sol·licitud, terminis i tramitació  
1. La sol·licitud s'atindrà al que indica l'article 4 de l'Ordre 6/2017, de 23 de febrer, de la Conselleria d'Educació, Investigació, Cultura i Esport (DOGV 7988, 27.02.2017), per la qual s'aproven les bases reguladores de la concessió de subvencions per a actuacions de conservació i protecció dels béns immobles del patrimoni cultural de la Comunitat Valenciana.  
2. S'aproven el model de sol·licitud i els documents que s'adjunten com a annexos.  
3. El model de la sol·licitud i els annexos estaran disponibles en l'espai web http://www.gva.es/va/inicio/procedimientos'id\_proc=16691, i s'adreçaran a la Direcció General de Cultura, de la Conselleria d'Educació, Investigació, Cultura i Esport.  
4. La sol·licitud de subvenció únicament es podrà presentar de forma telemàtica i es formalitzarà segons els models que figuren en l'adreça d'internet http://www.gva.es/va/inicio/procedimientos- id\_proc=16568. La sol·licitud estarà signada pel representant de l'entitat sol·licitant.  
Per a poder tramitar telemàticament la sol·licitud caldrà disposar de certificat digital, ja siga de l'entitat, de la persona que ocupe la presidència de l'entitat o de qui n'assumisca la representació davant de la Generalitat, tot això de conformitat amb les instruccions previstes en el web de l'Agència de Tecnologia i Certificació Electrònica (ACCV) (www.accv.es).  
El termini és de quinze dies a comptar des de l'endemà de ser publicada en el Diari Oficial de la Generalitat Valenciana. Si en el termini de sis mesos a partir de la finalització de la presentació de sol·licituds no hi ha hagut resolució i notificació expressa sobre la sol·licitud, s'entendrà que ha sigut desestimada.  
La presentació de sol·licituds per a optar a les ajudes implica l'acceptació expressa i formal de les bases de la convocatòria, i s'hauran d'aportar els documents següents:  
a) Instància emplenada seguint l'annex d'aquesta ordre (annex I) http://www.gva.es/downloads/publicados/IN/14204\_BI.pdf, disponible en la guia PROP electrònica, accessible a través del portal de la Generalitat Valenciana (www.gva.es).  
b) Projecte tècnic subscrit per un tècnic o tècnica o, si és el cas, l'equip multidisciplinari competent. En el cas de ser una actuació que preveja accions de distintes disciplines, el projecte haurà de contemplar-les i seran subscrites pels tècnics i tècniques corresponents. Com a contingut mínim s'adjuntarà el que indica l'annex III d'aquestes bases (http://www.gva.es/downloads/publicados/IN/18952\_BI.pdf).  
c) En el cas de fundacions, associacions i entitats sense ànim de lucre, serà un requisit acreditar l'existència i inscripció de l'entitat, per mitjà d'un certificat actualitzat expedit pel Registre de Fundacions i d'una fotocòpia compulsada dels estatuts de l'entitat pels quals es regeix la seua activitat, on ha de constar explícitament la inexistència d'ànim de lucre i que entre els seus fins fundacionals hi ha la recuperació, la conservació o la protecció del patrimoni en l'àmbit de la Comunitat Valenciana.  
d) Certificat de l'acord per a la sol·licitud de l'ajuda i de la representació en la capacitat de qui signa la sol·licitud, per a representar l'ajuntament o l'entitat beneficiària, que podrà consistir en un document públic o en el certificat de l'acord adoptat per l'òrgan de govern que corresponga en el qual s'acorde la sol·licitud de l'ajuda i faculte el representant per a subscriure la sol·licitud, disponible en l'annex II (http://www.gva.es/downloads/publicados/IN/14674\_BI.pdf).  
  
e) Compromís de finançament de la totalitat de les actuacions sol·licitades. Els ajuntaments ho acreditaran amb un certificat de l'acord municipal adoptat en aquest sentit en el qual, expressament, s'indique que hi ha crèdit en el pressupost de la corporació municipal per al finançament en els termes indicats abans amb càrrec a la corresponent partida pressupostària, o bé per mitjà d'un informe de l'interventor o interventora de l'ajuntament; la resta d'entitats acreditaran aquesta circumstància amb un certificat de la tresoreria o un aval bancari.  
f) Certificat de domiciliació bancària segons el model de l'annex IV, degudament segellat i signat per l'entitat bancària (http://www.gva.es/downloads/publicados/IN/07199\_VA.pdf).  
g) Documentació acreditativa del grau de protecció de l'immoble, certificat que justifique l'estat o la circumstància en què es trobe el BIC/BRL.  
h) Certificat tècnic que justifique el grau d'urgència de l'actuació.  
  
i) Document justificatiu de la viabilitat econòmica, cultural i social segons el que estableix l'article 6.d d'aquesta ordre (http://www.gva.es/downloads/publicados/IN/31168\_BI.pdf).  
5. Les sol·licituds hauran de ser subscrites per qui exercisca la representació legal en cada cas, d'acord amb la normativa d'aplicació.  
  
6. Respecte a la cessió dels drets de propietat intel·lectual, caldrà tindre en compte la normativa sobre la matèria, especialment el Reial decret legislatiu 1/1996, de 12 d'abril, pel qual s'aprova el text refós de la Llei de propietat intel·lectual, que regula, aclareix i harmonitza les disposicions legals vigents sobre la matèria. A aquest efecte, els autors i autores dels projectes i de les memòries científiques de les actuacions subvencionades consenten a cedir, amb caràcter no exclusiu, els drets de propietat intel·lectual de l'actuació subvencionada, amb caràcter indefinit i per a tots els països del món, a fi que la Generalitat Valenciana puga difondre-la per qualsevol mitjà.  
7. Només s'admetrà una sol·licitud per cada entitat sol·licitant.  
8. D'acord amb el que estableix l'article 68 de la Llei 39/2015, d'1 d'octubre, del procediment administratiu comú de les administracions públiques, si la sol·licitud no reuneix els requisits i documents que s'assenyalen en aquesta base, es requerirà l'interessat perquè, en el termini de 10 dies, esmene la falta o adjunte els documents preceptius, amb indicació que si no ho fa, es considerarà que ha desistit de la seua petició, després de la resolució que haurà de ser dictada en els termes que preveu l'article 21 de l'esmentada llei.  
  
Tercer. Entitats beneficiàries  
Podran optar a aquestes els ajuntaments i les fundacions, associacions o entitats sense ànim de lucre que entre els seus fins fundacionals tinguen la recuperació, la conservació o la protecció del patrimoni cultural en l'àmbit de la Comunitat Valenciana. Per a això hauran d'acreditar aquesta finalitat en els seus estatuts aportant, junt amb la sol·licitud, la documentació que ho acredite.  
  
  
Quart. Dotació econòmica  
L'import total de les ajudes indicades és d'1.500.000,00 euros, que serà satisfet amb càrrec a l'aplicació pressupostària 65.93.43.780.47.2 de la línia S.6417000, «Ajudes per a la conservació i protecció dels béns immobles del patrimoni cultural de la Comunitat Valenciana», del pressupost de la Generalitat per al 2018.  
  
Cinqué. Objecte i condicions de la concessió  
1. Actuacions que es realitzaran sobre béns de naturalesa immoble, de tipus arqueològic, arquitectònic, etnològic i paleontològic, del patrimoni cultural de la Comunitat Valenciana considerats béns d'interés cultural o de rellevància local, de caràcter individual, i els treballs dels quals siguen destinats a protegir-los, conservar-los o recuperar-los, dins del marc de les atribucions que correspon exercir a la conselleria competent en matèria de cultura.  
2. Les activitats de recuperació, conservació i protecció del patrimoni cultural de la Comunitat Valenciana, de caràcter arqueològic, arquitectònic, etnològic i paleontològic, subvencionables comprendran l'any 2018.  
3. Se subvencionarà fins a un màxim del 95 % del pressupost de l'activitat sol·licitada, segons l'article 5.4, i la quantia màxima de la subvenció serà de 40.000,00 euros.  
4. L'import del cofinançament s'establirà en funció de la població del municipi segons el padró de 2018, i serà:  
a) municipis de menys de 500 habitants, del 95 %  
b) municipis entre 501 i 1500 habitants, del 90 %  
c) municipis entre 1501 i 3000 habitants, del 85 %  
d) municipis entre 3001 i 5000 habitants, del 80 %  
e) municipis entre 5001 i 10495 habitants, del 75 %  
f) municipis entre 10972 i 25960 habitants, del 70 %  
g) municipis entre 25798 i 50232 habitants, del 65 %  
h) municipis de més de 50219 habitants, del 60 %.  
5. Segons el que disposa l'article 31.8 de la Llei 38/2003, de 17 de novembre, general de subvencions, no es consideren despeses subvencionables els impostos indirectes quan siguen susceptibles de recuperació o de compensació; l'impost sobre el valor afegit només podrà ser subvencionable quan el beneficiari acredite que no realitza la compensació d'aquest impost.  
  
Sisé. Criteris de valoració de les sol·licituds  
1. Segons el que estableix l'article 11 de l'Ordre 6/2017, de 23 de febrer, de la Conselleria d'Educació, Investigació, Cultura i Esport (DOGV 7988, 27.02.2017), les sol·licituds que complisquen els requisits establits en aquesta ordre i en la convocatòria seran valorats i puntuats segons els criteris que s'indiquen a continuació:  
a) Rellevància patrimonial de l'immoble sobre el qual es pretén intervindre. La puntuació màxima segons una de les següents circumstàncies és de 3 punts:  
- Els immobles que tinguen la consideració de béns d'interés cultural, que estiguen inclosos en el catàleg de béns i espais protegits en vigor i disposen d'un pla especial de protecció en vigor: 3 punts.  
  
- Els immobles que tinguen la consideració de béns d'interés cultural, que estiguen inclosos en el catàleg de béns i espais protegits en vigor i el pla especial de protecció dels quals estiga en procés d'aprovació: 2,5 punts.  
- Els immobles que tinguen la consideració de béns d'interés cultural i estiguen inclosos en el catàleg de béns i espais protegits en procés d'aprovació: 2 punts.  
- Els immobles amb expedient incoat per a ser declarats com a béns d'interés cultural d'acord amb la Llei 4/1998, d'11 de juny, del patrimoni cultural valencià: 1,5 punts.  
- Els immobles que tinguen la consideració de béns d'interés cultural i no estiguen inclosos en el catàleg de béns i espais protegits: 1 punt.  
  
- Els immobles que tinguen la consideració de bé de rellevància local, inscrits en la Secció Segona de l'Inventari General del Patrimoni Cultural Valencià, en els termes establits en els apartats primer i segon de l'article 17 del Decret 62/2011, de 20 de maig, del Consell, pel qual es regulen el procediment de declaració i el règim de protecció dels béns de rellevància local, i que estiguen inclosos en el catàleg de béns i espais protegits en vigor: 2 punts.  
  
- Els immobles que tinguen la consideració de bé de rellevància local, inscrits en la Secció Segona de l'Inventari General del Patrimoni Cultural Valencià, i estiguen inclosos en el catàleg de béns i espais protegits en procés d'aprovació: 1,5 punts.  
- Els immobles que tinguen la consideració de bé de rellevància local i estiguen inclosos en el catàleg de béns i espais protegits (tant en vigor com en procés d'aprovació, però pendents d'inscripció en l'esmentat inventari general): 1 punt.  
- Els immobles que tinguen la consideració de bé de rellevància local i no estiguen inclosos en el catàleg de béns i espais protegits: 0,5 punts.  
La rellevància patrimonial de la naturalesa del BIC o del BRL s'acreditarà per mitjà d'un certificat de l'ajuntament. L'acreditació del catàleg i/o del pla especial s'acreditarà per mitjà de la presentació d'un exemplar d'aquests.  
b) Grau d'urgència. La puntuació màxima per aquest apartat és de fins a 2 punts.  
Per a valorar això es considerarà l'estat actual de l'immoble i l'existència d'un risc o deteriorament irreversible de l'immoble o d'algun dels seus valors substancials. Aquesta situació s'haurà de justificar expressament en la proposta i en la documentació adjuntes, i s'acreditarà per mitjà d'un informe tècnic qualificat.  
c) Qualitat tècnica del projecte i interés científic de l'actuació. La puntuació màxima per aquest apartat és de fins a 2 punts.  
Per a valorar això es consideraran aspectes de qualitat, de detall i de desenvolupament del projecte, així com de la idoneïtat de l'actuació proposada; el valor patrimonial d'aquesta; l'adaptació de la intervenció al seu entorn físic; l'adequació del cost de l'actuació; la recuperació de tècniques i materials tradicionals, i l'aportació d'innovacions tecnològiques.  
d) Actuacions que generen activitat econòmica, cultural i social. La puntuació màxima per aquest apartat és de fins a 1,5 punts.  
Es valoraran prioritàriament les actuacions que siguen motor d'activitat econòmica no sols durant l'execució, sinó que, a més, promoguen i generen la cultura i la cohesió social una vegada acabades, i es garantisca també la conservació, el manteniment, la visitabilitat i el gaudi social de l'actuació prevista, més enllà del moment de la materialització de l'actuació. Aquesta viabilitat s'haurà de justificar i de garantir expressament en la proposta.  
e) Suport a xicotets municipis. La puntuació màxima per aquest apartat és d'1,5 punts.  
- Les actuacions que es realitzen a municipis amb menys de 500 habitants seran bonificades amb 1,5 punts addicionals.  
- Les que es realitzen a municipis entre 500 i 1500 habitants es beneficiaran d'1 punt addicional.  
- Les que es realitzen a municipis entre 1501 i 3000 habitants es beneficiaran de 0,50 punts addicionals.  
Aquesta circumstància s'acreditarà amb l'aportació de l'últim padró municipal.  
  
Seté. Procediment per a l'atorgament de la subvenció  
En aplicació dels criteris de valoració establits en l'ordre de bases i amb la valoració corresponent de totes les sol·licituds que hagen complit els requisits de la convocatòria, s'elaborarà una llista ordenada per la puntuació obtinguda i amb la quantia econòmica que s'haja de percebre segons el criteri establit en l'article 5 d'aquesta convocatòria.  
  
La condició de beneficiari s'obtindrà seguint l'ordre descendent en l'esmentada relació per la puntuació obtinguda, fins a exhaurir-se la dotació econòmica.  
En el cas d'empat es prioritzaran els municipis amb un menor nombre d'habitants segons el padró municipal.  
  
Huité. Resolució de la subvenció  
El termini per a la resolució i notificació és de sis mesos a partir de la publicació d'aquesta convocatòria.  
1. Seguint els criteris indicats, la comissió tècnica elaborarà l'informe i la proposta pertinent, que l'òrgan instructor presentarà a qui exercisca la titularitat de la Direcció General de Cultura i Patrimoni.  
2. Una vegada vista la proposta, la persona titular de la Direcció General de Cultura i Patrimoni resoldrà la concessió i la quantitat de la subvenció, que s'haurà de comunicar en el termini màxim de 10 dies a partir del moment de la resolució de concessió.  
La resolució es publicarà en el Diari Oficial de la Generalitat Valenciana, tal com disposen l'article 18 de la Llei general de subvencions; l'article 8.1 de la Llei 19/2013, de 9 de desembre, de transparència, accés a la informació pública i bon govern, i l'article 166 de la Llei 1/2015, de 6 de febrer, de la Generalitat.  
  
Nové. Obligacions  
Els beneficiaris estan subjectes a les obligacions generals derivades de la normativa vigent sobre ajudes o subvencions públiques: Llei 4/1998, de 4 de juny, del patrimoni cultural valencià, i en particular, a les que es refereix la Llei 38/2003, de 17 de novembre, general de subvencions, i la Llei 1/2015, de 6 de febrer, d'hisenda pública, del sector públic instrumental i de subvencions, en l'article 165.2.i, i les relacionades en l'article 7 de l'Ordre 6/2017, de 23 de febrer, de la Conselleria d'Educació, Investigació, Cultura i Esport.  
  
Deu. Justificació i pagament de la subvenció  
La documentació justificativa de la realització de l'activitat subvencionada ha de complir el que estableix l'article 12 de les bases de la convocatòria (annex V). El termini de presentació de la documentació justificativa de la realització de l'activitat subvencionada finalitzarà el 31 d'octubre de 2018. Serà requisit per al pagament que les entitats locals acrediten estar al corrent en el compliment de l'obligació de rendició dels comptes anuals davant de la Sindicatura de Comptes, d'acord amb el que estableix l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana.  
  
  
Onze. Compliment de la política de la competència de la Unió Europea  
Les entitats beneficiàries que es consideren empresa o assimilades, a l'efecte del compliment del Reglament de la Unió Europea 1407/2013, hauran d'aportar una declaració de minimis, a més hauran d'aportar una altra declaració responsable de les beneficiàries últimes, sobre altres ajudes rebudes per als mateixos costos subvencionables o amb ajuda estatal per a la mateixa mesura de finançament de risc, a fi de comprovar que no se superen els limites de l'apartat 2 de l'article 5 del Reglament.  
  
  
DISPOSICIONS FINALS  
  
Primera. Delegació  
Es delega en qui exercisca la titularitat de la Direcció General de Cultura i Patrimoni la facultat de resoldre la concessió i la denegació d'aquestes ajudes, i se l'autoritza perquè, en l'àmbit de les seues competències, adopte les resolucions pertinents per a l'execució d'aquesta resolució.  
  
Segona. Règim de recursos  
De conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i amb els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquest acte, que posa fi a la via administrativa, es podrà recórrer potestativament en reposició o bé plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant del conseller d'Educació, Investigació, Cultura i Esport en el termini d'un mes a comptar des de l'endemà de ser publicada en el Diari Oficial de la Generalitat Valenciana.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada en el Diari Oficial de la Generalitat Valenciana.   
  
Tercera. Entrada en vigor  
Aquesta resolució entrarà en vigor l'endemà de ser publicada en el Diari Oficial de la Generalitat Valenciana.  
  
València, 18 d'abril de 2018. El conseller d'Educació, Investigació, Cultura i Esport: Vicent Marzà Ibáñez.